РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/83-21

8. април 2021. године

Б е о г р а д

З А П И С Н И К

ДЕВЕТЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 17. МАРТА 2021. ГОДИНЕ

 Седница је почела у 10.30 часова.

 Седницом је председавала Сандра Божић, председик Одбора.

 Седници су присуствовали: Вук Мирчетић, Иван Тасовац, проф. др Марко Атлагић, Александар Чотрић, Милош Терзић, Милица Обрадовић, и Жељко Томић, чланови Одбора.

 Седници су присуствовали: Александар Јовановић (Мира Петровић), Зоран Томић (мр Јадранка Јовановић), Ана Миљанић (Лав Григорије Пајкић), Јелена Михаиловић (Снежана Пауновић), Предраг Рајић (Милена Поповић) и Јустина Пупин Кошћал (Јелица Сретеновић), заменици чланова Одбора.

 Седници нису присуствовали чланови Одбора: Розалија Екрес, Јован Колунџија и Наташа Михаиловић Вацић, као ни њихови заменици.

 Поред чланова Одбора седници су присуствовали: Маја Гојковић, потпредседник Владе и министар културе и информисања, Радован Јокић, помоћник министра за савремено стваралаштво и креативне индустрије, Данијела Ванушић, помоћник министра за културно наслеђе и дигитализацију и Бранислав Маричић, шеф кабинета министра културе и информисања.

 На предлог председавајућег, чланови Одбора су, већином гласова (11 за, два нису гласала) усвојили следећи

Д н е в н и р е д

1. Разматрање Информације о раду Министарства културе и информисања за период новембар 2020. - јануар 2021. године.

ПРВА ТАЧКА ДНЕВНОГ РЕДА: Разматрање Информације о раду Министарства културе и информисања за период новембар 2020- јануар 2021. године

У уводним напоменама председник Одбора Сандра Божић, нагласила је, да је чланом 229. Пословника Народне скупштине прописано да министар информише надлежни одбор Народне скупштине о раду министарства једном у три месеца.

Напоменула је да је истим чланом прописано и то да на седници одбора, питања министру о поднетој информацији могу да постављају чланови надлежног одбора и овлашћени представник посланичке групе која нема члана у том одбору. С тим у вези, замолила је госпођу Мају Гојковић да Одбор информише о раду Министарства културе и информисања за период новембар 2020. – јануар 2021. године.

Потпредседник Владе и министар културе и информисања Маја Гојковић, обавестила је чланове Одбора да је Министарство и поред тешких економских околности, услед епидемије заразне болести COVID-19 изазване вирусом SARS-CoV-2, обезбедило већи буџет за област културе у 2021. године у односу на претходне године, за 10 процената.

Навела је да је мишљења да је област културе, поред економије, једна од области највише погођена овом кризом.

 Указала је на то да је област културе достигла 0,97 процената укупног Буџета Републике Србије за 2021. годину, а да област културе, заједно са информисањем учествује са 1.10 процената укупног Буџета Републике Србије за 2021. годину.

Као највеће повећање средстава, у односу на претходну годину издвојила је пројекат Министарства „Градови у фокусу”, који је покренут за време мандата бившег министра Ивана Тасовца. С тим у вези, напоменула је да је у оквиру овог пројекта додељено укупно 349.500.000,00 динара, а као циљ овог пројекта истакла је побољшање културног живот у мањим јединицама локалне самоуправе. У даљем излагању истакла је да је се на овај пројекат надовезује и пројекат „Престоница културе“ који је изузетно значајан за децентрализацију културе у Републици Србији.

Додала је и то да је раздео Буџета за Министарство, додатно увећан у две области и то у области заштите културног наслеђа и области савременог стваралаштва.

Информисала је чланове Одбора да су средства у износу од 300 милиона динара одвојена за обнову Петроварадинске тврђаве, док су средства у износу од 50 милиона динара издвојена за завршне радове на изградњи Народног позоришта у Суботици, као и да се очекује да ти радови у току 2021. године буду завршени.

У области информисања, министарка је навела да је донет Акциони план за спровођење Стратегије развоја система јавног информисања у Републици Србији за период 2020-2025. године.

Нагласила је да је циљ Стратегије да додатно обезбеди слободу изражавања, слободу медија, безбедност новинара и оснаживање новинарске професије. С тим у вези додала је да су формиране две радне групе и то Радна група за безбедност и заштиту новинара, као и Радна група за спровођење наведеног Акционог плана.

Истакла је да је Републичко јавно тужилаштво послало упутство свим окружним јавним тужилаштвима у држави да убрзано приступе раду на пријавама које добијају од новинара или медијских удружења.

Напоменула је да се у процедури Народне скупштине налази Предлог закона о музејској делатности, као и да се у наредном периоду очекује да Влада Републике Србије предложи Народној скупштини Предлог закона о изменама и допунама Закона о култури, Предлог закона о аудио-визуелној уметности, као и Предлог закона о изменама и допунама Закона о музеју жртава геноцида.

Истакла је да су донети и стратешки приоритети развоја културе за период од 2021-2025. године којим су обухваћени најважнији циљеви Министарства културе и информисања, као што је увођење историје уметности у наставни програм основних и средњих школа, затим јачање културне дипломатије, наставак дигитализације у култури, развој културног туризма, унапређење положаја самосталних уметника, Такође, најавила је и кадровске промене управних и надзорних одбора, као и директора установа културе.

Напоменула је важност доношења Уредбе о подстицајима инвеститору да у Републици Србији производи аудиовизуелно дело, која за циљ има подстицање привредних активности и повећања запослености у вези са аудиовизуелном производњом у Републици Србији.

У дискусији су учествовали: Сандра Божић, Жељко Томић, проф. др Марко Атлагић, Вук Мирчетић, Јелена Михаиловић, Александар Јовановић и Маја Гојковић.

Сандра Божић, председник Одбора захвалила се потпредседнику Владе и министру културе и информисања на детаљном извештају. У даљем излагању, истакла је важност децентрализације културе, увођење историје уметности у наставни програм које ће између осталог помоћи и будућим студентима лакшу припрему пријемног испита. Председавајућа је потом поставила питање везано за рад Народног позоришта у Београду.

Надовезујући се на постављено питање, Маја Гојковић је обавестила чланове Одбора да се у извештају Управног и Надзорног одбора Народног позоришта наводи да финансијски извештај за 2020. годину није усвојен. Истакла је да је Управни одбор, затражио од Министарства културе и инфомисања да упути Државној ревизорској институцији молбу да изврши додатну контролу Народног позоришта у овом делу. Такође, навела је чињеницу да Ивана Вујић, директор Народног позоришта, није прихватила пројекат обезбеђен кроз ИПА фондове, који представља увођење новог начина грејања у овој институцији.

Надовезујући се на излагање Маје Гојковић, Жељко Томић се сагласио са неопходношћу увођења историје уметности као посебног предмета у основно и средњошколско образовање.

Проф. др Марко Атлагић је подржао напоре које Министарство предузима на децентрализацији културе кроз наведе пројекте. Такође, похвалио је доношење Акционог плана за спровођење Стратегије развоја система јавног информисања у Републици Србији и истакао да је један од основних проблема у области културе недостатак стручног кадра у образовним установама.

Вук Мирчетић и Зоран Томић отворили су расправу по питањима развоја нових платформи онлине фестивала, презентација и едукација као и процес дигитализације нематеријалног културног наслеђа у установама културе у Републици Србији.

Маја Гојковић се надовезала на постављена питања и истакла да је доба дигитализације донело нове онлине садржаје у области културе. Такође, информисала је присутне да је потписан је Споразум о оснивању Заједничког тела за реализацију активности у области дигитализације туристичке понуде са Министарством трговине, туризма и телекомуникација и додала да је културни туризам један од приоритета рада Министарства.

Јелена Михаиловић истакла је значај увођења историје уметности у наставни програм основних и средњих школа и предложила помоћ уметницима који су у току трајања пандемије остали без сталног извора прихода.

Надовезујући се на постављено питање, Маја Гојковић указала је на чињеницу да је у плану одржавање састанка на којем ће присуствовати министар финансија и председница Владе на тему пружања помоћи уметницима, који имају статус слободних уметника, као и дистрибутерима филмова.

Александар Јовановић сагласио се са предлогом да се историја уметности уведе у образовни систем, почевши од предшколског образовања.

Одбор је, једногласно (12 за), прихватио Информацију о раду Министарства културе и информисања за период новембар 2020 – јануар 2021. године.

Седница је завршена у 11,50 часова.

СЕКРЕТАР ПРЕДСЕДНИК

 Дана Гак Сандра Божић